text: Byfornyelse på tysk
  19 september 2012 kl. 16.59
  Danskere og tyskere skal fremover inspirere hinanden og udveksle gode idéer, når huse og byrum skal saneres. Det er en del af et nyt samarbejde mellem de to regioner på begge sider af grænsen.
  Der er Flensborg, Sønderborg og Aabenraa kommuner, der har indledt det nye samarbejde.
  I Flensborg har man senest haft gode erfaringer med at hente inspiration udefra til Oluf Samson Gang, der ligger ved siden af Skibsmuseet, Det Danske Hus og Museumshavnen i Flensborg.
  Der blev talt om at vælte hele kvarteret og bygge nyt, men i stedet blev byplanlæggerne i Flensborg enige om at se, hvad der skete nord for grænsen. Her lod de sig inspirere af byfornyelsen i Haderslev og fik derefter en dansk arkitekt til at gennemføre en restaurering af en ejendom i området.
  Flensborg by har omkring 2.000 fredede bygninger. Herhjemme har vi ca. 9.000 i hele landet.
  